Sonja Veselinović, vanredna profesorka

Filozofski fakultet u Novom Sadu

Recenzija zbornika *Jezik, književnost, alternative*

Zbornik radova *Jezik, književnost, alternative* sa istoimenog interdisciplinarnog skupa održanog 2021. godine na Filozofskom fakultetu u Nišu, dvadeset i drugi je po redu zbornik koji predstavlja naučni rezultat godišnjih konferencija pod opštim nazivom *Jezik, književnost*,*...*. On tradicionalno obuhvata radove iz različitih naučnih oblasti, najveći deo radova jeste iz oblasti nauke o književnosti, prevashodno anglistike, ali i metodike, istorije umetnosti, teatrologije, studija kulture i slično. Interdisciplinarnost je u ovom zborniku donekle i naglašenija problematikom *alternative* sagledane kao promene naučne paradigme i potenciranjem preispitivanja pozicije samog jezika, književnosti, umetnosti, nauke u širem društvenom kontekstu i angažmanu.

Zbornik se sastoji iz tri celine: „Koncept alternativnog i književni žanrovi“, „Alternative World Views in Literature“ i „Tumačenja pozorišnih alternativa“. Prvi i najobimniji segment, „Koncept alternativnog i književni žanrovi“, postavlja i problematizuje određene žanrove, motive, pripovedne i mitotvorne obrasce umetnosti, književnosti i kulture u okviru njihove društvene i ideološke percepcije i recepcije, ali i uslovljenosti. Širok istorijski i metodološki zahvat ove celine zbornika dragocen je u smislu propitivanja dijahronijske i sinhronijske promenljivosti proučavanih fenomena. Dijahronijskom aspektu osobito doprinose, na primer, etnološko-arheološka i psihološko-erotološka proučavanja iz sfere antike, analiza alternativne upotrebe mitova u japanskoj starini, izučavanje staroengleskih elegija u duhu novog istorizma, te sagledavanje dela likovne umetnosti XV veka iz perspektive teorije čitanja i kognitivne naratologije. Analize književnih dela srpske, ruske, engleske, američke, francuske književnosti donose inovativna tumačenja adaptacije, fantastike, dečje književnosti, intertekstualnosti, rok poezije, kanona, verbalizacije, prostora, tako da se u središe pažnje postavljaju načini na koji književnost ulazi u dijalog sa svojim vremenom, preoblikuje ga i podriva, a kako takvi pristupi utiču i na drugačije sagledavanje fenomena književnog teksta.

Druga celina zbornika, „Alternative World Views in Literature“, obuhvata radove napisane na engleskom jeziku i tematski i metodološki je monolitnija u odnosu na prvu celinu. Većina radova je iz oblasti savremene književnosti – engleske, američke i srpske. Dominantna tema jeste kulturološka i tiče se analize dela u relaciji spram dominantnih ideologija, poetika i literarnih praksi. Traga se za alternativnim uporištima u prozi Ali Smit, Toni Morison, Dona DeLila, Meše Selimovića, Ijana Makjuana, Nila Gejmena, te stripu Džoa Saka. Jedan rad metodičke prirode bavi se onlajn tipom nastave kao alternativom u periodu pandemije.

Treći i najkraći deo zbornika, „Tumačenja pozorišnih alternativa“, posvećen je drami i pozorištu i takođe ima dijahronijski luk od klasične tragedije i Euripidove *Medeje*, preko komedije del arte, pa sve do Atola Fugarda, Margaret Atvud i Ive Brešana. Šekspir i njegovo nasleđe imaju značajno mesto u ovom odeljku, kao i u zborniku u celini. Takođe, ovaj deo je i metodološki raznovrstan, budući da uključuje feminističku, postkolonijalnu kritiku, teorije kulture i studije identiteta.

Zbornik radova *Jezik, književnost, alternative* odlikuje interdisciplinarnost i tematska raznovrsnost, što upravo i oslikava specifičnu perspektivu *alternativa* kao ovogodišnje teme. On predstavlja značajan doprinos nauci kako u smislu aplikacije savremenih metodologija u humanistici, tako i u negovanju interesovanja za aktuelna dela ali i kulturnu istoriju.